Broj: 711-I-617-M-58/22-02-19

Zagreb, 16. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Tomislave Maratović Jurković,** **ravnateljice Javne ustanove za zaštitu i očuvanje prirode Ličko-senjske županije, za davanjem mišljenja Povjerenstva**,na 159. sjednici održanoj dana 16. veljače 2022.g. daje sljedeće

**MIŠLJENJE**

1. **Sukladno članku 7. točki d.) ZSSI-a obveznici Tomislavi Maratović Jurković, ravnateljici Javne ustanove za zaštitu i očuvanje prirode Ličko-senjske županije zabranjeno je pored plaće za obnašanje navedene dužnosti primiti dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje i poklon bonove, budući da su navedene naknade dodatne naknade za poslove obnašanja dužnosti.**
2. **Sukladno odredbama ZSSI-a nema zapreke da obveznica primi naknadu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljede na radu, pomoć za smrt člana obitelji, naknadu troškova službenog vozila kao i naknadu troškova službenog mobitela i računala, jer se radi o isplatama koje su povezane s obnašanjem javne dužnosti koje obveznica može primiti.**
3. **Sukladno odredbama ZSSI-a nema zapreke da se obveznica po prestanku obnašanja dužnosti ravnateljice Javne ustanove za zaštitu i očuvanje prirode Ličko-senjske županije zaposli u ustanovi u kojoj obnaša dužnost sukladno propisima i uvjetima kojima se uređuju radni odnosi i zapošljavanje u javnim ustanovama.**
4. **U odnosu na dio upita vezan uz primjenu Zakona o obvezama i pravima državnih dužnosnika i obračun plaće Povjerenstvo upućuje obveznicu da se obrati Ministarstvu pravosuđa i uprave kao nadležnom tijelu.**

Obrazloženje

Zahtjev za davanjem mišljenja Povjerenstva podnijela je obveznica Tomislava Maratović Jurković, ravnateljica Javne ustanove za zaštitu i očuvanje prirode Ličko-senjske županije. U Povjerenstvu zahtjev je zaprimljen 08. veljače 2022. pod poslovnim brojem 711-U-2492-M-58/22-01-4, povodom kojeg se vodi predmet broj M-58/22.

Člankom 3. stavkom 1. podstavkom 61. propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici ZSSI-a. Stoga se i Tomislava Maratović Jurković kao ravnateljica javne ustanove za zaštitu i očuvanje prirode Ličko-senjske županije dužna pridržavati odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu postavlja upit primjenjuje li se na nju, s obzirom da je obveznik ZSSI-a, odredbe Zakon o obvezama i pravima državnih dužnosnika povodom obnašanja dužnosti ravnateljice županijske ustanove, odnosno ima li privilegije koje imaju i drugi državni dužnosnici. Nadalje, podnositeljica postavlja upit i po kojem se koeficijentu ubuduće obračunava „dužnosnička plaća" ravnatelja županijske ustanove te znači li to da prema ZSSI-a, kao „dužnosnici" ravnatelji gube sva materijalna prava, a pritom nemaju prava na koeficijent odnosno plaću dužnosnika, već se primjenjuje županijski koeficijent. Isto tako obveznica postavlja upit kako će se ravnateljima regulirati troškovi prijevoza od kuće na posao te ima li pravo na dar za djecu, božićnicu, regres i naknadu za topli obrok. Isto tako, obveznica postavlja upit za tumačenje statusa ravnatelja nakon isteka mandata odnosno ima li se pravo zaposliti se u ustanovi u kojoj trenutno vrši dužnost.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, obrazloženje iz navedene presude primjenjuje se u cijelosti na obveznike iz članka 3. ZSSI/21-a.

Stoga, Povjerenstvo ističe kako obveznica nema pored plaće za obnašanje javne dužnosti pravo na primitak dara za djecu, božićnice, regresa, bonusa za ostvarene rezultate, jubilarne nagrade, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje i poklon bonove budući da se navedeno smatra dodatnom naknadom za obnašanje javne dužnosti.

Nadalje, Povjerenstvo ističe kako se troškovi prijevoza do radnog mjesta ne smatraju dodatnom naknadom u smislu odredbi ZSSI-a. Isto tako dodatnom naknadom ne smatraju se niti naknada za topli obrok, troškovi režija, najamnine, pomoć za rođenje djeteta, osiguranje ozljeda na radu, pomoć za smrt člana obitelji, troškove službenog vozila kao i troškove službenog mobitela i računala. Naime, navedeni primici predstavljaju stvarne troškove koji su povezani s poslovima obnašanja javne dužnosti te se radi o različitim oblicima potpora i pomoći koje se isplaćuju jednokratnote je stoga njihov primitak dopušten.

Isto tako, obveznici mogu primiti jednokratnu uplatu dopunskog zdravstvenog osiguranja ukoliko je ista ugovorena i u cijelosti plaćena prije stupanja na snagu ZSSI-a, odnosno prije 25. prosinca 2021.g. i to do isteka navedenog ugovora.

Povjerenstvo također ističe kako odredbama ZSSI-a nije propisana zabrana zaposlenja po prestanku mandata u pravnoj osobi u kojoj je obveznik obnašao dužnost, međutim, napominje da navedeno mora biti provedeno sukladno propisima kojima se uređuje radni odnosi i zapošljavanje u javnim ustanovama.

Člankom 10. stavkom 5. Zakona o ustrojstvu i djelokrugu tijela državne uprave („Narodne novine“, broj 85/20) propisano je da „Ministarstvo obavlja upravne i stručne poslove koji se odnose na: politički sustav, sustav i ustrojstvo državne uprave, ustrojstvo i djelokrug lokalne i područne (regionalne) samouprave, statusna pitanja državnih dužnosnika…“.

Stoga, u odnosu na pitanje primjene Zakona o obvezama i pravima državnih dužnosnika („Narodne novine“, broj 101/98, 135/98, 105/99, 25/00, 73/00, 30/01, 59/01, 114/01, 153/02, 163/03, 16/04, 30/04, 121/05, 151/05, 141/06, 17/07, 34/07, 107/07, 60/08, 38/09, 150/11, 22/13, 102/14, 103/14, 03/15, 93/16, 44/17, 66/19), kao i vezano uz način obračunavanja plaće Povjerenstvo upućuje obveznicu da se obrati Ministarstvu uprave i pravosuđa kao nadležnom tijelu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Tomislava Maratović Jurković, putem e-maila
2. Objava na internetskoj stranici Povjerenstva
3. Pismohrana